Resymé

Sagaen, som har handling på Island, starter med at den rike bonden Torstein har en drøm som han får hjelp til å tyde. Drømmen sier at han snart vil få en vakker og flott datter. Den sa også at menn ville komme til å miste livet i kampen om å få henne til kone. Torstein vil prøve å forhindre at drømmen blir virkelighet. Da kona hans Jofrid snart føder en datter, Helga, vil han at barnet skal settes ut i skogen, og ber henne om å gjøre det. Jofrid har ikke hjertet til dette, og setter heller barnet til en gård i nærheten, uten at Torstein vet det. Han finner det heller ikke ut før seks år senere, men da han ser hvor fagert barnet er, bærer han heller ikke nag.

Gjennom oppveksten blir Helga god venn med Gunnlaug Ormstunge. Det fører til at Gunnlaug ber Torstein om å Helga til kone. Torstein liker ikke at Gunnlaug reiser så mye utenlands, og synes at han har et stort temperament. Til tross for dette, bestemmer Torstein å gi bort Helga hvis Gunnlaug kommer tilbake etter tre år som en mann med godt rykte.

Gunnlaug drar som ungdom fra Island og ut på reise til konger og mektige ætter, som Olav Svenske i Sverige og kong Adalsråd i England. Dette gjør han for å vise at han er mann nok til å ta Helga den fagre til kone. Da Gunnlaug kommer til Olav Svenske møter han på skalden Ravn Ånudsson, som også er fra Island. Gunnlaug vanærer Ravns hyllingsdikt ("flokk") til svenskekongen, og da sverger Ravn hevn. Det gjør han ved å dra tilbake til Island og gjøre krav på Helga, som var lovet bort til Gunnlaug om han kom tilbake etter tre år i utlandet. Gunnlaug blir forsinket i England på grunn av danenes krigstrussel mot Adalsråd. Gunnlaug er ikke hjemme igjen før den kvelden bryllupet mellom Ravn og Helga står.

Det hele ender med at Ravn og Gunnlaug drar til Norge for å gå holmgang, siden holmgang har nettop blitt forbudt på Island. Der taper Ravn kampen og blir drept. Gunnlaug derimot blir påført alvorlige skader slik at han dør tre dager senere. Helga giftes bort til en ny mann som hun får mange barn med. Når hun blir eldre dør hun av en sykdom, liggende med hodet i fanget på sin ektemann og med kappen hun en gang fikk av Gunnlaug i fanget. 

: Kilder:

Bilde: http://en.wikipedia.org/wiki/Holmgang#mediaviewer/File:Holmgang_duel.jpg Tekst: Soga om Gunnlaug Ormstunge